Dogter ‘veg verbete om lewe’; pa ook in hospitaalElmien Fourie is op Nuwejaarsdag na die MediClinic- private hospitaal in Secunda oogeplaas (Foto: Verskaf) ŉ Vrou van Musina in Limpopo het ŉ dringende pleidooi aan weldoeners “vir gebede en bystand” gerig nadat haar dogter en haar man oor die feestyd met ernstige malaria gehospitaliseer is. Manie en Natasja Fourie en hul dogter, Elmien (20), was oor die feestyd in Evander in Mpumalanga om by hul seun, Jaco, te kuier toe Elmien op Oujaarsdag in die Evander-staatshospitaal opgeneem is. Nadia Baker, ŉ familievriend, het Dinsdag aan Maroela Media vertel Elmien is intussen met serebrale malaria gediagnoseer en “veg verbete om haar lewe” in die hospitaal. Volgens haar het dokters gesê die volgende 24 uur is “in die Here se hande”. “Haar gesondheidstoestand het teen ŉ vinnige pas agteruitbeweeg en Manie en Natasja was dood bekommerd. Niks kon hulle egter voorberei dat Manie enkele dae later ook as gevolg van malaria gehospitaliseer sou word nie. Musina is ŉ klein gemeenskap, en dié gesin het diep spore in ons almal se harte getrap. Ons huil saam met hulle, ons is saam met hulle bekommerd. Al wat ons kan doen is smeek dat sy vir ons gespaar sal word,” sê Baker. Volgens haar is Manie op Nuwejaarsdag met malaria gediagnoseer. Hy is daarna ook in die staatshospitaal in Evander opgeneem. Die Fourie-gesin, hul vriende en familielede het intussen na weldoeners landwyd uitgereik om hulle by te staan sodat Manie en Elmien, ŉ student in skoonheidstegnologie op Potchefstroom, na ŉ private hospitaal oorgeplaas kon word. Volgens Baker is daar teen Nuwejaarsdag net genoeg geld ingesamel om hulle na die Trichard MediClinic- private hospitaal in Secunda oor te plaas. Sy sê die familie benodig in dié stadium baie bystand om te verseker dat Manie en Elmien die nodige behandeling kan ontvang. “Manie se toestand is in dié stadium baie meer stabiel as dié van sy dogter. Ons almal huil oor haar – die dokters het gesê die volgende 24 uur is kritiek. Dis hartverskeurend om na haar te kyk. Sy is ŉ opgewekte jong meisie wat al só baie vir ons almal beteken het. Nou lê sy daar en veg om haar lewe. As mense net vir haar lewe by die Here kan smeek is dit ook genoeg, maar die gesin gaan vir die pad vorentoe ook gedra moet word wat onkoste betref.” Elmien was teen Dinsdagaand steeds in ŉ bedenklike toestand. ŉ Facebook-ondersteuningsgroep is intussen begin om familie, vriende en kennisse op die hoogte te hou. Vir meer inligting en rekeningbesonderhede van die gesin besoek die Elmien Fourie Hulpfonds Facebook-blad. Lees alle vorige berigte oor Elmien Fourie op Maroela Media.